text: [{"text_idx": "#000001", "text": "Eeci cibalo cijisi twaambo amakani manjaanji aakankamusya kuzwa mukanwa lya bapoopo azintu nzyobakalemba, eezyo yebo mboli sicikolo wa Bbaibbele uusyomeka, zinga zyakupa kuti ukalale alimwi akukunyonganya mizeezo. Kuti yebo koli muna Kristu uuzyibide kunyemanyema, \u201cwacenjezyegwa\u201d lino kuti kolijata, kkazyika camba taata, nkaambo eeci cibalo cilaa milumbe iiti kucokecoke. Mumajwi amwi, ooku nkokwaamba kuti, kotola kaindi kasyoonto kuswa ciya, akulizeeza kuti naa uyanda ncobeni kuya kumbele kubala cibalo eeci. Kuti naa uzumanane kubala, twakusyomezya kuti eeci cibalo cilakujula meso, kuti koli uyandaula ncobeni kasimpe Kwakwe."}, {"text_idx": "#000005", "text": "\"Nkabela, Mutanyandwi kuti cili munguzu zyangu kucita kufumbwa cintu nceyanda, inzya antoomwe amilazyo yokwa Kristu ayalo.\" (Cilembedwe: ibid., Pratt, p. 159)"}, {"text_idx": "#000007", "text": "\"Inywe muzumina kuti mulemekezya muleli wenu, eelyo nomuteelela majwi aamwaapositolo Petulo, ooyo wakaamba kuti, \u2018Amulibatamike kumwanaa mwami, nkaambo walo ulaatalaa bantu banyama bakonzya kufwa boonse bali munyika eeyi.\u2019 Pele inywe mulangika kuti mwaluba kuti swebo, notuli mubusena bwa Kristu, tulaa nguzu zyakubeteka bantu boonse: aboobo, kamutaninga lemekezya bami, inywe mweelede kutulemeka swebo: alimwi kuti twaamba kuti umwi mwami ulaa mulandu, inywe mweelede kumusulaika akumutanda kuzwa mumbungano yenu kusikila swebo twamulekelela ooyo mwami mulandu wakwe.\u201d"}, {"text_idx": "#000008", "text": "\"Swebo tolikke ndendiswe tulaa nguzu zyakwaanga akwaangulula muntu, kulekelela Nero mulandu nokuba kumupa mulandu akumusinganya; alimwi Bana Kristu tabakonzyi kucita cintu eeco, nokuba kukosozya kaambo kali buti, nkaambo inga batandwa kuzwa mubungano, pele swebo ndendiswe tukonzya kucita cintu eeco nkaambo kubeteka kwesu nkokululeme kulikke. Bantu tabeelede kubeteka bana babami; balo beelede kuteelela ncobalayigwa kucita kakwiina kutongooka nokuba kuti eeco cintu cisesemya buti,; balo beelede kukotamika mitwe yabo eelyo nobabwentelwa nkaambo eeco ncintu cikondelezya bami kutundulula bantu, nkaambo muleli ulakonzya kutyola milawo yamfulumende, alimwi akunyanga bantu bacisi lubono lwabo, kwiinda mukusaala nokuba kukwempula; walo ulakonzya kubakosweda maumi aabo, kakwiina muntu uumusinsa zintu nzyacita. Pele kuti swebo twasala kwaamba kuti umwi mwami muzangi akuti muntu uukomba munzila iitaluleme alimwi akuti takwe mulemeko, kuti twamutanda kuzwa mumbungano ya Cikombelo, nkabela basimilimo, kufumbwa cuuno camulimo ncobakkede, balaanguludwe muzikombelo zyabo kuleka kumuteelela, alimwi balakonzya kuzangila bulelo bwakwe."}, {"text_idx": "#000011", "text": "\"Twakulailila webo, muzina lya bupaizi, kuti ulwane zyooko zyacisi cakwe, akujayaula bantu bakwe, aabo mbotupede mulandu kuti mbibakatalisya buzangi bwa Mwanaa Mwami ooyu.\u201d (Cibalo cilembedwe kuti: ibid., Gihon, p. 242.)"}, {"text_idx": "#000013", "text": "\"Kolizyibila lino omwaana mwami kuti, swebo notuli mubusena bwa Kristu (swebo tobapoopo) tulaa nguzu zyakubeteka kwiinda bantu boonse, nkabela bami bainda kusumpuka akubaa nguzu abalo tabajisi nguzu zyasubula milandu yaba poopo, nokuba kuti kiili milandu iipilingene buti....; nkaambo nokuba kuti bapoopo kabali bampelenge abagwebenga bali buti, yebo lyoonse weelede kubateelela, nkaambo balo bakkede acuuno cokwa Petulo Musaante."}, {"text_idx": "#000014", "text": "\"Aboobo, koyoowa bukali bwesu akujokezya kwesu, nkaambo Jeesu ngowakatupa mulimo wesu amulomo wakwe kuti tube babetesi babantu boonse, alimwi bami lwabo balalibatamika kunguzu zyesu.\" (Cilembedwe: ibid., Gihon, p. 243.)"}, {"text_idx": "#000016", "text": "\"Ime ndakupa bulemu nkaambo wazumanana munguzu zyako kujaya mbelele eezyo zyiingaila akutuntulika akukaka kunjila mucimpati, alimwi yebo kuleka buyo kuti toocita cinyonyoono mukutondezya mulimo wabulemu, pele Ime ndakukkomanina nkaambo wajulila bulelo bwa kujulu kubantu aabo bali mubulelo bwako. Mwami tayelede kuyoowa kupa malailile aakujaya bantu, kuti bantu bali munguzu zyabweendelezi bwakwe kayanda kuti beendelezyegwe kabotu, nokuba kuzumina lusyomo lwa Kristu, alimwi Leza uyoomuleleka munyika eeyi, amubuumi butamani, mubujayi oobo.\" (Cilembedwe:ibid., Gihon, p. 244.)"}, {"text_idx": "#000017", "text": "Bikkila maanu aawa: Poopo Nicholas I wakasalwa kuba MUSAANTE mucikombelo ca Loma mu 1630, eeco caambilizya kuti \u201cmusaante\u201d, muntu weelede kutobelwa ncacita, kuteelelwa akukombwa."}, {"text_idx": "#000019", "text": "Kuzwa mucibalo cokwa poopo cilembedwe mutwe wakuti Dictatus Papae, camu 1075, swebo tubala kubbodoola kunga kwalakamika mulomo wamuntu ooko nkwaakalemba kuti:"}, {"text_idx": "#000021", "text": "\"Poopo takonzyi kulubizya pe.\" (Cilembedwe mutwe wakuti: Pope Gregory VII, (cakalembululwa ankamu ya Benedictine nibakali kubikka mulongo wazintu zyeebeka zyakacitwa abapoopo bakainda mumisela yanyika)"}, {"text_idx": "#000023", "text": "\"Kufumbwa muntu uusoleka kusandulula mbwateelela Leza alimwi kuti ooyo muzeezo kuukazya mulawo wacikombelo, ooyo weelede kuumpwa kakwiina kweenkela nokuba kumufwida luse pe.\" (Cilembedwe mu: Malailile ookwa Poopo, 1198. Eeci cakalembululwa kuzwa muli ncaakalemba Peter Tompkins, cakuti Symbols of Heresy in THE MAGIC OF OBELISKS, p.57 (New York: Harper, 1981)"}, {"text_idx": "#000026", "text": "Poopo Gregory IX, mu 1229, wakapa malailile aabupoopo aakuti, Excommunicamus, oomo walo mwaakalesya kuzekela bantu babetekwa ankamu iivwuntauzya milandu mucikombelo. (Cilembedwe: Kirsch, 79)\nWalo wakazumanana kubunganya muswaangano wacikombelo oomo mwaakalailila kuti kufumbwa mwaalumi uulaa myaka iili kkumi amusanu akwiinda waawo alimwi mukaintu ulaa myaka kkumi ayitatu akwiinda waawo bakeelede kukonkezya kuti bayoosinganya kufumbwa uukazya poopo. Cikombelo cakabikka mulazyo wakuti bantu bapedwe mulandu tabeelede kuzyiba muntu wakabatamikizya. (Cilembedwe: Engh, 132)\nPoopo Gregory IX wakabikkilizya mu 1231 Mulimo Uusetekene wa Kubuzyilila kuti ube cibeela caandeene cikonzya kweendelezyegwa aa Poopo alikke luzutu. Ngomulawo ooyu wakabikkwa mukwaamba kuti \"muntu ulaamulandu pele buyo kusikila wajanwa kutakwe kaambo.\" Umwi mulawo wapoopo wakalailila kuti kuumpa mumulilo cakali cisubulo ceelede. Kujayigwa kwakali kucitwa munguzu zyamfulumende, pele kutali kujayigwa aabapaizi, kutegwa \u201cbulemu bwacikombelo\u201d butasofwaali. (Cilembedwe: Ellerbe, 78; Haught, 74 (1990); McBrien, 212)"}, {"text_idx": "#000028", "text": "\"Swebo tulaamba, tulapozya, tulasandulula, alimwi twaambilizya kuti ncintu ciyandika kuti lufutuko lwamuntu woonse lweelede kweendelezyegwa a Poopo waku Loma.\" (Cilembedwe: Bull \"Unam Sanctum,\" mbocilembedwe mu \"Apostolic Digest, Book V: The Book of Obedience\")"}, {"text_idx": "#000036", "text": "\"Ime endikke...ndendime ndaakona cuuno cabaapositolo, bali mubusena bwa Jeesu Kristu. Ime ndime nzila, kasimpe, abuumi...\" (Cakazyila mu: History of the Christian Church, aba Henry Charles Sheldon, p. 59.)"}, {"text_idx": "#000037", "text": "\"Musemo wakukkazyika camba wesu woonse uyeeme muli Maliya Muumbulu Uulelekedwe. Leza wakapa nguwe buvwubi bwazintu zibotu zyoonse, kutegwa boonse bazyibe kuti kwiinda muli nguwe inga bajana bulangizi boonse, luzyalo loonse, alufutuko loonse. Nkaambo ooku nkokuyanda Kwakwe: Kuti swebo tukonzye kujana zintu zyoonse muli Maliya.\" (Cilembedwe: Ubi Primum, 1849.)"}, {"text_idx": "#000038", "text": "\"Socializimu, Communizimu, itubungabunga twakusisikizya, ambungano zisimba ma Bbaibbele... eezi zyuuka zyamusyobo ooyu zyeelede kunyonyoonwa kufumbwa munzila iikonzyeka kucita boobo.\" (Cilembedwe: The encyclical Quanta Cura, Cakasimbwa mu Nalupale 6, 1866.)"}, {"text_idx": "#000039", "text": "\"Kunyina akataa mbungano eezi [zya Basikutongooka], alimwi kunyina akataa zyoonse antoomwe, oomo mukonzya kubonenwa Cikombelo Cakatolika eeco Kristu ncaakayaka, ncaakalulamika, alimwi ncaakayanda kuti cibe. Alimwi inga tiikwaambwa kuti mbamwi ba Cikombelo kufumbwa kuti kabalitondezya antangalala kuti balaandeene a lukamantano lwa Cikombelo ca Katolika. Nkabela eeyo mikowa iili boobo iitake bweendelezi anguzu eezyo Leza uupona nzyaakabikka, inguzu zilailila bantu mubweende bwalusyomo amubweende bwaziyanza zyabantu, inguzu zyeelede kubeendelezya mumakani aabuumi butamani, banokupindauka mulusyomo lwabo kabatakwe kukkalikila akusikila kumamanino aabo. Aboobo eeco inga calibonya ncobeni kumuntu uuli woonse kuti aabo mbantu bazangide cigaminina kuzwa ku Cikombelo ca Kristu Simalelo, eeco cikombelo cijisi kasimpe katakonzyi kucinca, oomo kasimpe mokayobwedwe mbuli muciyobwedo, kakakwabilidwe cabulondo kasimpe koonse. Aboobo nkaambo kamulimo ooyu ngucaapegwa, cakasyomezyegwa kuti lyoonse cinoolaa Muya Uusalala uukkalilide muli ncico. Nkabela kunyina muntu uukonzya kuuntuluzyila mazwanga aaya aali mulusyomo lwazikombelo nkaambo lyoonse alaa ntenda ku Buna Kristu amukwasyi wabantu boonse.\" (Cakazyila mu: Apostolic Letter Iam Vos Omnes (1868)"}, {"text_idx": "#000040", "text": "\"Webo atalaa banabokwesu boonse ulizyi oolu lusyomo lwabupaizi bwesu mbulwakaambilizyigwa akukwabililwa mumalembe aa Bamatata ba Cikombelo. Ncobeni, tiibakalekede kukambauka kuti 'Leza ngumwi, Kristu ngumwi, eeco Cikombelo cakayakilwa atalaa Petulo mujwi lya Simalelo wesu acalo ncimwi; ' imusemo mupati wacisi ca BunaKristu eeco cakayakwa mubulemu, atalaa bbwe, ibbwe liyumu nta;' eeci Cuuno cabulelo, ciimpene kuzwa kuli zyoonse alimwi mbocili ncecipego citaanzi, lyoonse cakali kwaambwa kuti Ncuuno cokwa Petulo; ' cilabekema kunyika yoonse akujata mulimo waco; ' alimwi mpampawo acuuno eeci aakamenena lukamantano lwabupaizi; 'eeci cuuno ngomutwe atalaa yoonse alimwi ngo nyina amwiyi wa Zikombelo zyoonse...'Poopo waku Loma, nguujizi mutwe wabweendelezi munyika yoonse, Nguulya zina lyokwa Petulo Musaante Uulelekedwe Silutwe wa Baapositolo alimwi Wiiminina Kristu ncobeni, Mwiyi wa banaKristu boonse anyika.' Kuli bumboni bunjaanji abumwi bwakazyila kuli bakamboni basyomeka oobo bukonkezya caantangalala akutondezya kakwiina kuleyaleya mulusyomo lupati, cakugaminina, akulemekezya akuteelela kuti boonse aabo bayanda kuzulilwa mu Cikombelo camasimpe cilikke cokwa Kristu, beelede kulemekezya akuteelela Mwaapositolo ooyu Poopo waku Loma.\" (Cakazyila kuli: Pope Pius IX, Amantissimus (Kubambilila Zikombelo), Encyclical, cakaambilizyigwa mu Mukubwe Kaangala 8, 1862, # 3.)"}, {"text_idx": "#000042", "text": "Bikkila maanu kuti: Pope Pius IX, wakali poopo wakalela ciindi cilamfu kwiinda boonse mumusela wabantu, alimwi ulimunzila kuti akaambilizyigwe kuba musaante mu Cikombelo caku Loma."}, {"text_idx": "#000044", "text": "\"Mizeezo yesu yakayeeyela makunga aabantu aabo bacili beenzu kulukondo luzwide mumyoyo ya Bakatolika boonse: nkaambo kakuti bamwi balikkede kabauntuluzyila Mulumbe mubotu; kakuli bamwi bakalyaandaanya kulusyomo lwa Katolika, nokuba kuti bacilyaamba kuba Bana Kristu. Ooyu muzeezo, wali cintu citucumba kwaciindi cilamfu Swebo; nkaambo kakuti ncintu cigambya kuti bantu banjaanji boobo mumukowa wabantu inga baingaila boobo, mbuli mbocibede kale, kuzwa munzila iiluleme, eelyo nobayaa kulyaandaanya kuzwa kuli Ndiswe, akutalika kupenga mumyoyo yabo. Pele nkaambo kakuti Swebo tuli mucibaka ca Leza Singuzuzyoonse atalaa nyika eeyi...\" (Cakazyila mu: Praeclara Gratulationis Publicae\u2014The Reunion of Christendom (Rome: 1894)\n\"Pele mwiyi mupati mu Cikombelo ngu Poopo waku Loma. Kuswaangana mumizeezo, aboobo, kulayandika kulibatamika akulitolaansi kutobela akuteelela kuyanda kwa Cikombelo a Poopo waku Loma, mulusyomo lomwe mbuli kuteelela Leza Lwakwe.\" (Cakazyila mu: Sapientiae Christianae: On Christians as Citizens (Mukazi Maziba 10, 1890)"}, {"text_idx": "#000045", "text": "\"Eeci nceciiyo cesu camacaalizyo kuli ndinywe, amucisyange mumizeezo yenu, nyoonse nywebo: kwiinda mumulawo okwa Leza, ilufutuko talukonzyi kujanwa kuli koonse pele buyo mu Cikombelo ; cibelesyo cilaa nguzu kapati mumulimo walufutuko kunyina acimbi pele ngu Poopo waku Loma.\" (Cakazyila ku: Allocution for the 25th anniversary of his election, Mulumi 20, 1903; Papal Teachings: The Church, Benedictine Monks of Solesmes, St. Paul Editions, Boston, 1962, p 653)."}, {"text_idx": "#000047", "text": "\"Pele mwiyi mupati mu Cikombelo ngu Poopo waku Loma. Kuswaangana mumizeezo, aboobo, kuyandika, kulibatamika akulitolaansi kutobela akuteelela kuyanda kwa Cikombelo a Poopo waku Loma, mulusyomo lomwe mbuli kuteelela Leza Lwakwe. Ooku kuteelela, aboobo, kweelede kutambulwa kakwiina kweenkela...."}, {"text_idx": "#000048", "text": "\"Aboobo cili kuli Poopo kubeteka munguzu zyakwe eezyo zintu zyeelede kusanganyigwa akataa zintu zisetekene, antoomwe azintu zisyomwa zyeendelana aziteendelani azintu zisetekene eezyo; alimwi nkaambo kaako, akutondezya zintu zyeelede kulanganyigwa kuti zililuleme, azyeezyo zyeelede kukakwa kuti tazyikwe mpindu; cintu ceelede kucitwa aceeco ceelede kweelebwa kucitwa, kutegwa muntu abaa lufutuko lutamani.\" (Cakazyila kuli: Pope Leo XIII, mu Sapientiae Christianae (Bana Kristu mbuli Bantu bacisi), Encyclical cakaambilizyigwa mu Mukazi-Maziba 10, 1890, #22-24.)"}, {"text_idx": "#000050", "text": "\"Poopo tali buyo Mwiiminizi wa Jeesu Kristu. Pele mukwiimpanya aceeco, walo go Jeesu Kristu Lwakwe, kali mucimvwule canyama yabuntu, alimwi nkaambo kakupona akataa bantu walo ulazumanana mulimo wa Kristu akataa bantu ... Hena Poopo ulakanana na? Ngu Jeesu Kristu Uukanana. Hena kuli ciiyo ncayiisya na? Ngu Jeesu Kristu Uuyiisya. Hena ulafwida luzyalo nanka kusinganya bantu na? Ngu Jeesu Kristu uusinganya nokuba kufwida luzyalo. Aboobo cintu citobelezya cakuti, eelyo muntu naambaula makani aajatikizya Poopo, tacili cintu ciyandika kusanyangula makani aayo pele nkuteelela buyo: takweelede kuba magolelo kumalailile aakwe, kutegwa buyo muntu amweelele ooyo uuyandika kutobela malailile aayo: takweelede alimwi kunyina kufwinyina meso kweelede kucitilwa malailile ookwa Poopo, akutalika kusendekezya zintu zimwi kuleka ceeco ncaambilizya: kunyina mizeezo yeelede kuyeeyelwa kumalailile aakwe: kunyina milazyo yeelede kulesya Wisi Uusetekene kuti aleke kuyiisya akupa malailile: kuyanda kwakwe takweelede kufubaazyigwa, nokuba misa yakwe tiiyelede kuzwanganinwa. Aboobo kwiinda mu malailile aa Bulemu nokuba kuti muntu ulaanguzu zili buti \u2014 nokuba kuti usama mushini nanka kusama zisani zyacisombo, nokuba kusama zikobela zisetekene: boonse beelede kuteelela Nguwe Ooyo wakabikkwa atalaa zintu zyoonse.\" (Cakazyila mu: Evangelical Christendom, Vol. 49, Mukazi Maziba 1, 1895, p. 15, \"the organ of the Evangelical Alliance,\" cakalembwa ku London aba J. S. Phillips.)"}, {"text_idx": "#000053", "text": "\"Kusikila waawo Maliya wakapenga alimwi wakali kupenga mumoyo kulilauka Mwanaakwe wakali kuzaya ampanda; cakuti wakalyaaba mubutumbu bwakwe kulekezya Mwanaakwe: kutegwa muntu abaa lufutuko . . . alimwi inga twalulama kwaamba kuti walo wakanununa mukowa wabantu antoomwe a Kristu.\" (Cakazyila mu: Inter Sodalicia, 1918)"}, {"text_idx": "#000054", "text": "\"Boonse aabo bayandaula kukwabililwa kuzwa kuli Maliya bayoovwunwa lyoonse kukabe kutamani.\" (Cakazyila mu: "}, {"text_idx": "#000056", "text": "\"Inga waba muulo nzi, webo O Maliya, kuti utumvwide mipailo yesu? Inga waba muulo nzi kuti webo utuvwune swebo? Tee kayi Jeesu wakabikka kale mumaanza aako zyoonse zileleko zya luzyalo aluse Lwakwe? Yebo wakasumpulwa kuba Mwami mukaintu kujanza lyalulyo lya mwanaako: bulelo bwako bulasika kulaale mbuli kujulu alimwi kuli nduwe nyika azilengwa leza zikkala muli njiyo zilakuteelela. Bulelo bwako bulasika kusikila mudindi lya mulilo uutamani, alimwi webo olikke, O Maliya, kotuvwuna kuzwa mumaanza ookwa Saatani.\" (Cakazyila mu: "}, {"text_idx": "#000060", "text": "\"O Maliya Banyina ba Luzyalo a Ciyubilo ca Babisyi! Twakukombelela kuti webo ulange ameso aazwide luse ku bazangi, bacete abaabo balizandaula. Webo O Cuuno ca Busongo, kusongwaazya mizeezo yabaabo bazingaidwe musinze wakubula luzyibo acinyonyoono, kuti basalalilwe kuzyiba Cikombelo Cisetekene ca Katolika caku Loma kuti nce Cikombelo cilikke ca Jeesu Kristu, alimwi anze lyancico kunyina kusalazyigwa nokuba lufutuko lukonzya kujanwa. Kobaitila ku lukamantano lwa cimpati comwe akubafwida luzyalo kuti basyome kasimpe kalusyomo lwesu lusetekene akulibatamika kuli Poopo Silutwe Mupati waku Loma, Wiiminina Jeesu Kristu anyika, akuti, eelyo nobakamantene boobo andiswe munketani zilweela zyakuyandana, kukafwambe linolino kuba cimpati comwe mumaanza aa Mweembezi omwe; alimwi swebo toonse kuti, Webo O Muumbulu Oolaa bulemu, tukavwentuke kwiimbila antoomwe lyoonse kuti: \u2018Kokkomana, Webo O Muumbulu Maliya! Webo olikke wakadilimuna buzangi boonse munyika yoonse!' Ameni.\" (Cakazyila kuli: Pope Pius XII, The Raccolta, Benzinger Brothers, Boston, 1957, No. 626.)"}, {"text_idx": "#000061", "text": "\"Mbuli Musaante Bernard mbwaambilizya, 'nkuyanda kwa Leza kuti swebo tujane kuyandwa kwiinda muli Maliya, boonse ababinde kulangila lugwasyo kuli Maliya.\" (Cakazyila mu:Superiore Anno, 1940.)"}, {"text_idx": "#000063", "text": "\"Swebo tuyiisya,...Swebo twaambilizya kuti Cikombelo caku Loma kwiinda mu Luzyalo lwa Leza cilaa nguzu zyabuleli atalaa bantu bamwi boonse, alimwi eezi nguzu zyabweendelezi zyokwa Silutwe waku Loma, ninguzu zyabupaizi, alimwi zilabeleka kuzwa ciindi cino. Kunguzu eezi, beembezi bazikombelo abasyomeka bali mumbungano iili yoonse nokuba acuuno canguzu, omwe-omwe muntu alimwi abantu boonse antoomwe, balaa mulimo wakuteelela akutobela, kuleka buyo mumakani aajatikizya lusyomo akulijata, pele amumakani aamulemeko amfulumende ya Cikombelo kuti imwaike munyika yoonse, cakuti kufumbwa buyo lukamantano lwamulalilo a Lusyomo lomwe lwakobelelwa muli Poopo waku Loma, inga kwaba tanga lyomwe mu Cikombelo ca Kristu mumaanza aasilutwe mweembezi omwe. Eeci nceciiyo ca kasimpe ka Bukatolika aako kanga kunyina uunga wakeeleba kakwiina kusweekelwa lusyomo alufutuko.\" (Cakazyila kuli: Pope Pius XII, Ad Apostolorum Principis (Communizimu a Cikombelo ku China), Encyclical Cakaambilizyigwa mu Ganda Pati 29, 1958, #46.)"}, {"text_idx": "#000065", "text": "\u201cMucimpati ca Jeesu Kristu eeci kunyina muntu uunga wanjila pele buyo kuti walo wasolwedwa a Poopo Muleli, alimwi eelyo buyo bantu nobasangana anguwe nobakonzya kuvwunwa ...\" (Cakazyila kuli: Pope John XXIII, Coronation Homily, Vwumbi Pati. 4, 1958.)"}, {"text_idx": "#000067", "text": "\"Icikombelo ... cakazyibila kulangila lugwasyo kuli yooyo uulibambide ncobeni kuciiminina Baama ba Maliya... Nkaambo mbuli bwaamba Musaante Irenaeus, kwaamba Maliya kuti 'walo wakaba matalikilo aalufutuko lwa mukowa wabantu woonse.'\" (Cakazyila mu: Christi Matri)"}, {"text_idx": "#000069", "text": "\"Utaunki kuli Leza kuyoolekelelwa zinyonyoono: kozya kuli ndime.\" (Cakazyila mu: Los Angeles Times, Nalupale 12, 1984.)"}, {"text_idx": "#000071", "text": "\"Sunu...luzyibo lupya lutusolweda kwiibaluka kuti muzeezo wakusyuuka kwazintu ulainda kuba muzeezo buyo wakuyeeyela.\" (Cakazyila ku: MUNZI WA VATICAN, KAVWUMBI KANIINI 23, 1996, ~mikesch/darwin.htm)"}, {"text_idx": "#000072", "text": "\"Mutayoowi eelyo bantu nobandiita kuti ndime 'Uuli mucibaka ca Kristu,'eelyo nobandaamba kuti 'Taata Uusetekene,' nanka kuti 'Webo Oosetekene,' nokuba kubelesya mazina aamusyobo ooyo, aayo aamvwika kuti azyila mu Mulumbe mubotu.\" (Cakazyila kuli: Pope John Paul II, Crossing the Threshold of Hope (New York: Alfred A. Knoff. 1995): 6.)"}, {"text_idx": "#000074", "text": "\"Jeesu tapandululi mamanino aanyika, eelyo Walo nabelesya zitondezyo zyaambilizya mamanino, Walo talibikki kuba 'mushinshimi'. Pele mukwiimpanya boobo, Walo ulombozya kuti basikwiiya Bakwe mumusela wanyika uuli woonse bakkazyike camba akuleka kweezyeezya ciindi amazuba aamamanino...\" (Cakazyila mu: Mulumbe ngwaakaambilizya mu Vwumbi Pati 18 2012, muciindi ca Mulumbe wa Muvwulo kubantu basyomeka ("}, {"text_idx": "#000077", "text": "\"Kusandulula Mangwalo Aasetekene takukonzyi kulekelwa muntu sicikolo alikke pe, pele lyoonse kweelede kweezyekanyigwa zili mukati, akusekkelelwa mu Mangwalo, akupegwa nguzu zyaciyanza cipona ca Cikombelo.\" (Cakazyila mu: Mukubwe Kaangala 12, 2013, naakali kubandika mulimo wabukatolika wapoopo. #.UX8SPyv71Us)"}, {"text_idx": "#000078", "text": "Lino, atuzumanane kulanga twaambo twamatusi amasampu, pele ootu tuzyila mumalembe aaku Vatican:"}, {"text_idx": "#000081", "text": "\u201cPoopo tali buyo muntu uuli mucibaka ca Jeesu Kristu pe, pele ngu Jeesu Kristu, Lwakwe kumugama, kasisidwe muciwa canyama yabuntu.\u201d\n--Cakalembwa mu Catholic National (Kunkumuna Masamu, 1895)"}, {"text_idx": "#000083", "text": "\"Amubikkile maanu kuti tutasweekelwi lufutuko oolo, buumi oobo amuya ngotuyoya ooyo ngookatupa swebo, nkaambo webo nduwe mweembezi wesu, webo kumamanino nduwe Leza uumbi anyika.\" (Cakazyila kuli: Christopher Marcellus kapa mulumbe kuli Poopo Julius II mu Muswaangano Wasanu wa Lateran ooyo wakatalika mu 1512, mbocilembedwe aba Alexander Hislop, The light of prophecy let in on the dark places of the papacy (London: William Whyte and Co., 1846): 91 a Letters between a Catholic and a Protestant on the doctrines of the Church of Rome originally published in Borrow's Worcester Journal (Worcester Journal, 1827): 29. Kuti koyanda kubona mbocilembedwe muci Latini, kotyanka aawa.)"}, {"text_idx": "#000085", "text": "\"Mupaizi ulaa nguzu zyacijuzyo, nokuba nguzu zyakuvwuna babisyi kuzwa ku Mulilo Uutamani, akubabamba kuti beelele kunjila mu Paradaiso, akubacinca kuti baleke kuba bazike bokwa Saatani, akuti babe bana ba Leza. Alimwi Leza Lwakwe ulaa mulimo wakutobela mbeta zyabapaizi Bakwe, kuti balekelele nokuba kukaka kulekekela zinyonyoono...."}, {"text_idx": "#000086", "text": "\u201cPoopo nguukkede mucibaka ca Jeesu Kristu atalaa nyika. . . .Walo ngo muleli uutakwe kampenda . . . ngo silutwe mubetesi wa julu anyika, mubetesi atalaa boonse, uutabetekwi muntu naba ni, ngu Leza lwakwe atalaa nyika.\u201d\n--Cakazyila mu Nkatekisima yaku New York"}, {"text_idx": "#000087", "text": "Kuti Munununi naali kunga waselukila mu cikombelo, akukkala mubusena bwakulyeempa zibi kuti ape masakalamente aakulyeempa , mpoonya awalo mupaizi wakkalila mubusena bumwi bwakulyeempa, mpoonya Jeesu inga waambila mupaizi ooyo kuti, 'Zinyonyoono azimwaigwe' (Ego te absolve'), awalo mupaizi ooyo inga waamba nceenya eeco kubantu balyeempa bamwi kuti,zinyonyoono azimwagwe ( 'Ego te absolve)', nkabela aabo balyeempa omwe-omwe wabo inga wazimaanyilwa zinyonyoono zyakwe..."}, {"text_idx": "#000088", "text": "\"Mbombubo oobo kuti mupaizi munzila imwi, inga waitwa kuti mulengi wa Mulengi wakwe, nkaambo kwiinda mukwaamba majwi aakusetekenya cintu, walo ubeleka mulimo wakulenga, kulenga Jeesu mu sakalamenti, akumupa ciwa cakuba sakalamenti, akumwaabanya kuti abe cituuzyo cakwaabanya Taata uutamani ..."}, {"text_idx": "#000090", "text": "\"Poopo uli mucibaka ca Jeesu Kristu atalaa nyika . . . aboobo Poopo ulaa nguzu ziinda kukomena zikkwene, mulusyomo lwacikombelo, atalaa bantu bakonzya kufwa, atalaa beembezi ambungano zyabo. Walo ngo mwiiminizi wamasimpe, silutwe wacikombelo coonse, wisi alimwi mwiyi wa BanaKristu boonse. Walo ngomuleli uutakwe kampenda, uutalisya zintu zyalusyomo, uutalisya akweendelezya miswaangano; muleli wakasimpe mumulengalenga, uuzekela nyika, silutwe mubetesi wajulu anyika, mubetesi waboonse, uutabetekwi amuntu naba ni, ngu Leza lwakwe atalaa nyika.\" (Cakazyila ku: cakalembululwa mu New York Catechism.)"}, {"text_idx": "#000091", "text": "\u201cNokuba kuti Poopo naali Saatani uuli munyama yabuntu, swebo tatweelede kusintamuna masyu eesu akuyumya mitwe kulwana nguwe pe, pele tweelede kulilazyika kabotu-kabotu akulyookezya acamba cakwe.\u201d"}, {"text_idx": "#000092", "text": "Nokuba kuti Poopo kali Saatani uuli munyama yabuntu, swebo tatweelede kwiimpula mitwe yesu kucenka nguwe, pele tweelede kuliyaamika akutontomana twalyookezya acamba cakwe. Ooyo uuzangila Taata ulisingidwe kulufu, nkaambo eeco ncotumucitila, tucitila Kristu: tulemekezya Kristu kuti twalemekezya Poopo; tusampaula Kristu kuti twasampaula Poopo. Ime ndilizyi kabotu kuti tulalikwabilila kwiinda mukubbodoola kuti: 'Balisofweede cakuti, balacita kufumbwa cisofweede cisesemya!' Pele Leza wakalailila kuti, nobaba bapaizi, beembezi, aKristu-anyika nibali badyabooli banyama yabuntu, swebo tweelede kubateelela akulibatamika kuli mbabo, kuleka kulemeka mbabo, pele kulemeka Leza, alimwi akutobela Nguwe.\" (Cakazyila kuli: St. Catherine of Siena, SCS, p. 201-202, p. 222, cakalembululwa mu Apostolic Digest, aba Michael Malone, Book 5: \u201cThe Book of Obedience\u201d, Chapter 1: \u201cKunyina Lufutuko ku Muntu Kakwiina Kulibatamika kuli Poopo\u201d)"}, {"text_idx": "#000095", "text": "\"Mbweenya buyo kuti milonga yobile iisetekene kiikunka kuzwa ku paradaiso, iBbaibbbele aziyanza zyabulemu zijisi jwi lyokwa Leza, aayo mabwe mayandisi aatusimpe twakayubununwa. Nokuba kuti ootu katuli tulonga tobile muli ntuto, pele nkaambo kakasensa kabulemu nkotuzyila, tuleelene kusetekana, alimwi toonse tuzwide tusimpe twakayubununwa, pele akataa tulonga tobile ootu, kalonga kaziyanza nkakatakwe ntenda alimwi nkakasalede kuli ndiswe.\" (Cakazyila mu: Catholic Belief, Joseph Faa di Bruno, p. 45.)"}, {"text_idx": "#000096", "text": "\u201cAlikke muntu uukkala kujulu ooyo ngwendaambila kuti aseluke ansi aano ngu Jeesu Kristu, alimwi Walo Ndime ndimulailila kuti aseluke. Walo uleelede kuboola kuti Ime ndamwiita. . . . Eeci ncecintu cimwi Walo ncayelede kucita. Walo uleelede kuseluka kufumbwa kuti ndamwaambila nendaabanya musa . . . alimwi eelyo Ime necita boobo, Kristu weelede kunditeela.\u201d\n--Mupaizi wa Katolika waku Loma, David S. Phelan"}, {"text_idx": "#000097", "text": "Ime kunyina pe netamba mungele kuti aseluke kuzwa kujulu kuti aswiilile musa aano. Kunyina busena bwa bangele aano pe. Alikke muntu uuli kujulu ngwendaambila kuti aseluke aano ngu Jeesu kristu, alimwi Ime ndamupa malailile Walo kuti aseluke. Walo ulaboola kuti ndamulaya kuti acite boobo. Walo uleelede kuboola kuti ndamwaambila kuti aboole. Ime ndakabweza cinkwa mutunwe twangu cifumofumo akwaamba kuti: 'Ooyu ngomubili abulowa bwa Jeesu Kristu', alimwi Walo wakeelede kuseluka. Eeci ncecintu cimwi walo ncayelede kucita. Walo weelede kuboola ciindi cili coonse Ime nepailila musa ....Ime ndicita cintu eeco mukuteelela, kulemekezya, kulumbaizya, akukkomana, pele ndacita eeci, alimwi ncecita cintu eeci, Kristu weelede kunditeelela.\" (Cakazyila ku: Mupaizi wa Katolika waku Loma David S. Phelan, The Western Watchman (St. Louis: Western Watchman Publishing Company), Ganda Pati 10, 1915.)"}, {"text_idx": "#000099", "text": "\u201cWoonse mazina aapedwe Kristu mu Mangwalo, aayo aatondezya kuti Walo nguulela atalaa cikombelo, ngaapedwe Poopo awalo.\u201d"}, {"text_idx": "#000101", "text": "\"Kotambula mushini uujisi amishini yaanzikidwe atalaa mishini yotatwe akuzyiba kuti webo nduwe Wisi wabana babami abami, nduwe Muleli wanyika , Uli mucibaka ca Mufutuli wesu Jeesu Kristu.\" (Cakazyila ku: Papal Coronation Ceremony.)"}, {"text_idx": "#000104", "text": "\u201cKulikotamika kuli Poopo waku Loma ncintu ciyandika kutegwa ubaa lufutuko.\u201d"}, {"text_idx": "#000108", "text": "\"Poopo waku Loma, silutwe wacikolo caba bbishopo, ulakkomanina kubula kampenda kwamulimo wakwe, eelyo, walo mbuli Mweembezi Silutwe alimwi mwiyi waboonse basyomeka \u2013nasanganya basimilimonyina mulusyomo-- walo ulaambilizya mumulimo walusyomo zintu zyeelede lusyomo akulijata....Ooko kubula kampenda kwakasyomezyegwa Cikombelo nkokuli amwalo mumubili wababbishopo eelyo antoomwe a yooyo wakalya zina lyokwa Petulo 'nobeleka mulimo wa silutwe Mubetesi,\u2019 atalaa Muswaangano wa Lukamantano. Eelyo Cikombelo kwiinda mu Mubetesi nocijuzya mulazyo mupya ; kuti ndusyomo lwayubununwa mubulemu,\u2019 akuyiisya kuti wazyila kuli Kristu, eezyo zintu zyaambilizyigwa, 'zyeelede kutobelwa mulusyomo.\u2019 Ooku kubula kampenda kulajatikizya ciyubunuzyo cabulemu acalo lwaco.\" (Cakazyila mu: Catechism of the Catholic Church, #891, 1994 edition.)"}, {"text_idx": "#000110", "text": "Kweezyekanya kaambo aaka ku Mangwalo:\n\u201cInywe tamweelede kuyungizya kujwi Lyangu ndemulailila nanka kugwisyila kuli ndilyo kutegwa mubambe milawo yokwa Yahuwah Leza wenu eeyo njemulailila inywe.\u201d( Kobala mu Ciibalusyo 4:2)\n\u201cKufumbwa ncemulaila inywe, amusyomeke kucicita akucibamba; inywe tamweelede kuyungizyila kuli ncico nanka kugwisyila kuli ncico.\u201d (Kobala Ciibalusyo 12:32.)\n\u201cKufumbwa jwi lyokwa Leza lililuleme: Walo njentobo yabaabo babikkide lusyomo lwabo muli Nguwe. Mutayungizyi ku majwi Aakwe, nkaambo inga kayoomukalalila, alimwi inga mwajatwa kubeja.\u201d( Kobala Tusimpi 30:5-6.)\n\u201cNkaambo ndakonkezya ncobeni kufumbwa kumuntu uuswiilide majwi aacishinshimi cabbuku eeli: kuti kukabe muntu uutikayungizyile kuzintu eezi, Yahuwah uyoomuyungizyila cisubulo cilembedwe mubbuku eeli.\u201d(Kobala Ciyubunuzyo 22:19.)\n... Kamuzwa muli Nguwe Nobantu bangu kutegwa mutajanwi muzinyonyoono zyakwe alimwi mutatambuli zisubulo zyakwe.\u201d (Ciyubunuzyo 18:4.)"}, {"text_idx": "#000114", "text": "\"Poopo ulaa nguzu zipati zyabuleli cakuti, walo ulakonzya kubambulula, kwaambilizya, nokuba kusandulula niiba milawo yabulemu. Poopo ulakonzya kucinculula mulawo wabulemu nkaambo nguzu zyakwe tazyili nguzu zyabuntu, pele ninguzu zya Leza, alimwi walo wiimvwi mucibaka ca Leza atalaa nyika...\" (Cakazyila mu: Lucius Ferraris, mu \"Prompta Bibliotheca Canonica, Juridica, Moralis, Theologica, Ascetica, Polemica, Rubristica, Historica\", Volume V, cibalo ca \"Papa, Cibalo II\", cilaa mutwe wakuti \"Kuguminizya bulemu bwa Paapa, nguzu, nanka bulelo akubula kampenda\", #30, cakalembwa ku Petit-Montrouge (Paris) aba J. P. Migne, mu 1858."}, {"text_idx": "#000115", "text": "\"Kristu wakasyomezya cuuno camulimo Cakwe kuli silutwe mupaizi;... pele nguzu zyoonse zyili kujulu amunyika zyakapegwa kuli Kristu;... nkabela silutwe mupaizi, ooyo wiiminina Nguwe, ulaa nguzu eezyo.\" (Cakazyila mu: Corpus Juris, caandaano 1, mweengwe 29, cakasandululwa kuzwa mumabala aa Porro Subesse Romano Pontiff.)"}, {"text_idx": "#000116", "text": "\"Nguzu zyokwa Poopo tazyeeli pe, tazyeeleki cintu; zilakonzya kuumputa, mbwaamba Innocent III, kufumbwa aali cinyonyoono; zilakonzya kusubula muntu naba ni; tazizumizyi kuzekelwa alimwi zyalo nzye Nguzu Zyabulemu; nkaambo Poopo, mbwaamba umwi Boniface VIII, ulijisi lwaanguluko loonse mu Camba Cakwe. Lino mbwatakonzyi kubaa kampenda, walo ulakonzya kubelesya noliba bbala lisyoonto lyakuti, 'orbi,' (eelyo liiminina kuti walo ulakonzya kulisandula ciimo lwakwe ku Cikombelo coonse) akubamba kufumbwa mulawo, kufumbwa lusyomo, kufumbwa ciyandika, kuti cibe cibeela ca Lusyomo. Kunyina mulawo uukonzya kumulesya, nokuba lwaanguluko lwakwe nokuba lwaanguluko lwabamwi; mbweenya mbuli Balembi ba Milazyo mbobaamba.\" (Cakazyilila mu: 'Bulemu bwa Leza a poopo mbumwi alimwi ncintu comwe.' Ignaz von Dollinger, mu \"Lugwalo Ndwaakalembela Bbishopo waku Munich\", 1871 (cakalembululwa mu The Acton Newman Relations (Fordham University Press), aba MacDougall, p 119-120)"}, {"text_idx": "#000117", "text": "Swebo tulizuunyene kwaambilizya kuti kufumbwa cintu cipya eeco Poopo ncazumizya, kufumbwa naa cizwa mu Mangwalo nokuba kuti tacizwi mu Mangwalo, alimwi kufumbwa ncalailila, cili masimpe, ncabulemu alimwi cilaa lufutuko; nkabela ceelede kutobelwa a Buleya akucipa bulemu kwiinda Leza uupona.\"\n(Cakazyila mu: Roman Catholic Confessions for Protestants Oath"}, {"text_idx": "#000118", "text": "Aboobo kukosozya makani kwa Poopo akukosozya makani kwa Leza ncintu comwe....Nkaambo, aboobo, lyoonse kuli kuzeka kuzwa kumubetesi musyoonto ku Mubetesi mupati, nkaambo kwiina uumbi mupati kwiinda nguwe lwakwe, aboobo kucinyina kuzeka kunga kwainda akataa Poopo a Leza, nkaambo kunyina muntu wiinda Poopo lwakwe a Leza Lwakwe.\" (Cakazyila mu: Augustinus Triumphus, in Summa de Potestate Ecclesiastica, 1483, questio 6. Latin.)"}, {"text_idx": "#000121", "text": "Swebo tiitwabeja notwaamba kuti kusikila munsaa zyoonse ziyiisyigwa mu Cikombelo ca Katolika caku Loma zilakazyana a Bbaibbele. Ootu twaambo twakaambwa atalaa aawa aba poopo abaleli baku Vatican mbobumboni bwa ncotwaamba, kuti tweezyekwa kuli caambwa mu Mangwalo. Cintu cuusisya ncakuti, eeci inga caba cintu cilemu kuteelela kubeenima abacizyi besu aabo bacipatide munzila yakukomba mituni eeyi. Kuti buyo bantu bokwa Taata Yahuwah aabo bacili mucikombelo cabulozi eeci basyomeka alimwi muciimo cakupaila batalika kweezyekanya ziiyo zyaba poopo kuziiyo zya Bbaibbele, balo inga tiibaimpya kwiibaluka ciimo calucengo luli mubupaizi bwaku Loma. Swebo twaambilizya ciimo cini cabupaizi bwa Katolika nkaambo swebo tulamuyanda nyoonse; tatuyandi kuti naba omwe akataa bantu Bakwe kuti azumanane kweenwa munzila yabusofwaazi eeyi pe. Camana ciindi banabokwesu, mulyango wa \u014banda yakazekelo ulaafwi kujalwa. Aaya makani malemu cakuti tweelede kwiiya ziiyo zya Mwami Yahuwah, akusala kutobela kasimpe Kakwe kufumbwa muulo uunga waba mukucita boobo."}, {"text_idx": "#000122", "text": "Buno buzuba, inyika yoonse ilicengedwe abupaizi busofweede oobu, alimwi linolino boonse aabo bacizumanana kubbununa ciimo cabupaizi bwa Saatani oobu bayoolangana alufu, kutundululwa akubbadela cikwelete cipati. Munzi wa Loma teenkeli kulwana kufumbwa uumukazya, alimwi wakajaya kale zyuulunzuma zya bantu basyoma Bbaibbele, aabo baakaka kulikotamika kubupaizi bwalweeno oobu. Mu nkamu ya WLC, swebo tuvwununa maseseke aaya mukusoleka kutondezya kasimpe kuli baabo balyaabide kutobela kasimpe, kuti bakakonzye kutija amyoyo yabo kuzwa kubupaizi bwamituni amizimo oobu."}, {"text_idx": "#000124", "text": "Lufutuko nkoluli alimwi talukwe muulo kuli boonse basyoma muzina lyokwa Yahushua, akuteelela milawo Yakwe. Kunyina busena bwamuntu wiiminina kuzekela bantunyina akataa Mufutuli wesu waluyando amuntu uusyomeka kuyandaula lufutuko. Walo uyanda kuti swebo tuboole kuli Nguwe cigaminina, kutegwa Walo atuvwune kuzwa kuzinyonyoono zyesu. Walo uyootutambula swebo cakukondwa. Walo uyootubukulusya mumizeezo yesu alimwi akutuyiisya kweenda katutakwe kampenda kunembo lya Taata. Alimwi Walo uyootubambila mumyoyo yesu kuya Kujulu, kutegwa swebo tukazyokele Anguwe aciindi cakuboola Kwakwe kwabili mubulemu bwakujulu."}, {"text_idx": "#000125", "text": "\"Blessed are they that do His Commandments, that they may have right to the tree of life,\nand may enter in through the gates into the city.\" (Revelation 22:14)"}, {"text_idx": "#000126", "text": "\"For there is one Eloah, and one mediator between Eloah and men,\nthe Man, Yahushua the Anointed.\" (1 Tim. 2:5)"}]